medieval-data/medieval-letters huggingface dataset:
CXXI.  Monasterio S. Dionysii ecclesiam S. Blasii de Grandiputeo asserit.   (Laterani, Maii 18.) [DOUBLET,  Histoire de saint Denys,  525.]
Author: Clemens III

CLEMENS episcopus, servus servorum Dei, dilectis filiis abbati et fratribus Sancti Dionysii salutem et apostolicam benedictionem.

Justis petentium desideriis dignum est nos facilem praebere assensum, et vota quae a rationis tramite non discordant effectu prosequente complere. Eapropter, dilecti in Domino filii, grato concurrentes assensu, ecclesiam Sancti Blasii de Grandiputeo cum pertinentiis suis, quam Hevardus divinus fundator ejusdem ecclesiae, de assensu et confirmatione venerabilis fratris Guillelmi Senonensis archiepiscopi vobis donavit, sicut cum juste ac pacifice possidetis, vobis et Ecclesiae vestrae auctoritate apostolica confirmamus et praesentis scripti patrocinio communimus. Nihilominus etiam vobis praesentium auctoritate concedimus ut, si generale interdictum terrae fuerit, si delicto proprio non fueritis interdicti, liceat vobis in ea clausis januis, exclusis excommunicatis et interdictis, non pulsatis campanis, suppressa voce divina officia celebrare, et homines de familia vestra nisi excommunicati vel interdicti fuerint, ecclesiasticae tradere sepulturae. Nulli ergo omnino hominum liceat hanc paginam nostrae confirmationis et concessionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, XV Kalendas Junii, pontificatus nostri anno secundo.
CXXIV.  Monasterio S. Chrysogoni Jadrensis ecclesiam S. Martini asserit.   (Laterani, Jun. 28.) [FARLATI,  Illyricum sacrum,  V, 65.]
Author: Clemens III

CLEMENS episcopus, servus servorum Dei, dilectis filiis G . . . . . abbati et fratribus, salutem et apostolicam benedictionem.

Justis petentium desideriis dignum est nos facilem praebere consensum et vota quae a rationis tramite non discordant effectu prosequente complere. Eapropter, dilecti in Domino filii, vestris justis postulationibus grato concurrentes assensu ecclesiam Sancti Martini cum omnibus pertinentiis suis a patronis ipsius ecclesiae de consensu Jadertini capituli, monasterio vestro pia largitione concessam, sicut ipsam juste ac sine controversia possidetis, vobis et per vos eidem monasterio auctoritate apostolica confirmamus et praesentis scripti patrocinio communimus: statuentes ut nulli omnino hominum liceat hanc paginam nostrae confirmationis infringere vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, IV Kal. Julii, pontificatus nostri anno secundo.
CXXV.  Hermano magistro et fratribus hospitalis Hierosolymitani asserit ea quae Philippus archiepiscopus Coloniensis hospitali de Sancto Sepulcro Duisburgensi donaverat.   (Laterani, Jul. 14.) [LACOMBLET,  Urkund.,  I, 362.]
Author: Clemens III

CLEMENS episcopus, servus servorum Dei, dilectis filiis HERIMANNO magistro et fratribus Jerosolymitani hospitalis salutem et apostolicam benedictionem.

Vidimus authenticum instrumentum venerabilis fratris nostri Philippi Coloniensis archiepiscopi, ex cujus tenore nobis innotuit quod idem archiepiscopus hospitali vestro de Sancto Sepulcro in Dusburg pia donatione concessit domum Conradi de Dicke, domum Alexandri filii Lodewici, domum Lanthfridi Brunckini Sifredi cum spatiis interjectis, nec non et omnes terminos versus ecclesiam S. Mariae infra murum et extra murum civitatis sitos, tali tenore videlicet ut habitatores praedictarum domorum baptismalia, sepulturas, visitationes infirmorum in eadem hospitali domo cum omni jure parochiali recipiant; synodo tamen pastoris ecclesiae S. Salvatoris et archidiaconi Sanctensis ac praepraepositi S. Cuniberti, qui jure decanatus eidem ecclesiae praelatus est, statutis debent, sicut prius, temporibus interesse. Statuit etiam idem archiepiscopus ut decimas animalium cum obolis qui vulgo appellantur Orkemscherf de domibus praedictis memoratae ecclesiae Beatae Mariae tradatur, pro quorum recompensatione pastori ecclesiae S. Salvatoris dimidia marca debet annuatim persolvi. A. quoque sacerdos et successores ejus tertiam partem cathedratici praedicti archiepiscopi et servitii archidiaconi Sanctensis atque praepositi S. Cunnberti, omni contradictione remota, persolvant. Ut igitur constitutio praedicti archiepiscopi et concessio vel confirmatio robur obtineat firmitatis, ipsam sicut rationabiliter facta est et in ejus scripto authentico continetur, ratam habemus et sicut praedicta omnia pacifice possidetis, devotioni vestrae auctoritate apostolica confirmamus et praesentis scripti patrocinio communimus; statuentes ut nulli omnino hominum liceat hanc paginam nostrae confirmationis infringere vel ei ausu temerario contraire. Si quis autem hoc attentare praesumpserit, indignationem omnipotentis Dei et BB. Petri et Pauli apostolorum ejus se noverit incursurum. Data Laterani, II Idus Julii, pontificatus nostri anno secundo.
CXXVI.  Canonicis ecclesiae S. Thomae de Louvrea Parisiensis asserit possessiones a Roberto comite collatas.   (Laterani, Jul. 26.) [Dom FÉLIBIEN,  Hist. de Paris,  III, 75.]
Author: Clemens III

CLEMENS episcopus, servus servorum Dei, dilectis filiis canonicis ecclesiae S. Thomae de Louvrea, salutem et apostolicam benedictionem.

Justis petentium desideriis facilem nos convenit praebere consensum, et vota quae a rationis tramite non discordant effectu prosequente complere. Eapropter, dilecti in Domino filii, precibus inclinati nobilis feminae comitissae Brayae, possessiones et redditus a Roberto comite quondam marito suo ab ipsa et liberis ejus in eleemosynam ecclesiae vestrae concessos, scilicet curiam, in qua erant aedificata stabula, ut ibi construeretur hospitale; partem virgulti inter hospitale canonicos attingentis, a claustro quod est ante januam ecclesiae, usque ad extremitatem muri, et redditus ad sustentationem canonicorum sacerdotum manentium, in decimis de Torciano, Galliaco et de Braya; et centum solidos Parisiensis monetae apud Villamnovam Sancti Georgii annuatim in festo sancti Remigii persolvendos; vineam etiam et arpentum terrae, quae jacent extra muros praedicti loci S. Thomae, sicut ea juste et sine controversia possidetis, et in eorum scripto authentico continetur, ecclesiae vestrae auctoritate apostolica confirmamus, et praesentis scripti patrocinio communimus; statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, VII Kal. Augusti, pontificatus nostri anno secundo.

Notes: (vulgo du verger )
CXXVII.  Praeposito et fratribus ecclesiae S. Nicolai Stendalensis privilegia concedit.   (Laterani, Sept. 11.) [RIEDEL,  Cod. dipl. Brem.,  I, V, 22.]
Author: Clemens III

CLEMENS episcopus, servus servorum Dei, dilectis filiis praeposito et fratribus Sancti Nicolai in Stendale.. . . . . Tam vestris quam dilecti filii nostri nobilis viri Henrici comitis, vestrae ecclesiae fundatoris, precibus inclinati, praesenti pagina vobis vestrisque successoribus duximus indulgendum, ut sit dioecesanus vester a vobis cum humilitate debita sub testimonio prudentum virorum pluries requisitus, sacramenta ecclesiastica gratis vobis et sine difficultate ac pravitate aliqua non indulserit, a quocunque malueritis Catholico episcopo gratiam apostolicae sedis habente, ea vobis liceat postulare, qui, nostra fretus auctoritate, quod postulatur, impondat.

Nulli ergo omnino hominum liceat, etc. Datum Laterani, III Idus Septembris, pontificatus nostri anno secundo.
CXXVIII.  Universis episcopis praecipit, ut sacramenta, cum a fratribus ecclesiae S. Nicolai Stendalensis fuerint requisiti, dilatione et appellatione remota impendant.   (Laterani, Sept. 11.) [  Ibid.  ]
Author: Clemens III

CLEMENS episcopus, servus servorum Dei, venerabilibus fratribus universis episcopis, ad quos litterae istae pervenerint, salutem et apostolicam benedictionem.

Etsi universarum ecclesiarum quieti teneamur sollicite providere, de illarum tamen tranquillitate ac pace nos convenit vigilantius cogitare, quae nostri juris existunt, et ad Romanam Ecclesiam, nullo mediante pertinere noscuntur. Inde est quod cum dilectis filiis nostris praeposito et fratribus ecclesiae S. Nicolai de Stendale, quae beati Petri juris existit et ad nos specialiter pertinere dignoscitur, de apostolicae sedis clementia sit indultum, ut si dioecesanus episcopus sub testimonio prudentum virorum, ab eis cum humilitate debita pluries requisitus, sacramenta ecclesiastica gratis illis et absque difficultate vel pravitate aliqua non indulserit, ea possint a quocunque maluerint Catholico episcopo postulare, fraternitati vestrae per apostolica scripta praecipiendo mandamus, quatenus sacramenta ipsa cum ab eisdem fratribus fueritis requisiti, dilatione et appellatione remota, libere de auctoritate apostolica impendatis. Datum Laterani, III Idus Septembris, pontificatus nostri anno secundo.
CXXX.  Praeposito et fratribus S. Nicolai Stendalensis concedit, ut in parochiis quae ad eos pertinent, per se vel per capellanos ministrent.   (Laterani, Sept. 13.) [RIEDEL.,  Cod. dipl. Brand.,  I, V, 23.]
Author: Clemens III

Clemens episcopus servus servorum Dei, dilectis filiis praeposito et fratribus Sancti Nicolai in Stendale.. . . . Tam vestris quam dilecti filii nobilis viri Henrici comitis, vestrae ecclesiae fundatoris, precibus inclinati, praesenti pagina vobis vestrisque successoribus duximus indulgendum ut, si dioecesanus episcopus sub honestarum testimonio personarum pluries humiliter requisitus personis idoneis a vobis canonice praesentatis curam animarum illarum parochiarum, quae ad vos pertinent, sine difficultate ac pravitate aliqua non impenderit, ex tunc eam de auctoritate apostolica, cessante appellatione absque calumnia, teneatis et in eis per vos vel per capellanos vestros libere ministretis, donec episcopus duritiam suam recogitans praesentatos a vobis sicut debet admittat.

Nulli ergo omnino hominum liceat, etc. Datum Laterani, Idus Septembris, pontificatus nostri anno secundo.
CXXXI.  Praeposito et fratribus S. Nicolai Stendalensis permittit ut « decimas de manibus redimant laicorum, et eas suis successorumque usibus libere deputent.  »  (Laterani, Sept. 13.) [RIEDEL,  ibid.,  I, V, 24.]
Author: Clemens III

CLEMENS episcopus, servus servorum Dei, dilectis filiis praeposito et fratribus Sancti Nicolai in Stendale.. . . . Vobis praesentium auctoritate duximus indulgendum, ut liceat vobis decimas, ad vestras parochias pertinentes, de manibus redimere laicorum, et eas vestris vestrorumque successorum usibus libere deputare.

Nulli ergo omnino hominum liceat hanc paginam indulgentiae nostrae infringere, etc. Datum Laterani, Idus Septembris, pontificatus nostri anno secundo.
CXXXII.  Al. praeposito et fratribus S. Nicolai Stendalensis concedit, « ut nulli synodum in ecclesia eorum liceat celebrare, nec quisquam episcopus vel praelatus eos excommunicare aut eorum ecclesiam praesumat subjicere interdicto.  »  (Laterani, Nov. 4.) [  Ibid.  ]
Author: Clemens III

CLEMENS episcopus, servus servorum Dei, dilectis filiis AL. praeposito et fratribus ecclesiae de Stendale, salutem et apostolicam benedictionem.. . . . Dilecti in Domino filii, vestris justis postulationibus grato concurrentes assensu, auctoritate vobis praesentium indulgemus, ut nulli synodum in ecclesia vestra, vobis invitis, liceat celebrare; auctoritate etiam apostolica prohibemus, ne quisquam episcopus vel praelatus personas vestras excommunicare aut vestram ecclesiam praesumat subjicere interdicto, salva sedis apostolicae et ipsius legati auctoritate.

Nulli ergo omnino hominum liceat, etc. Datum Laterani, II Non. Novembris, pontificatus nostri anno secundo.
CXXXIII.  Ad Ger. comitem et universum populum Ragusinum.   (Laterani, Nov. 25.) [FARLATI,  Illyricum sacrum,  VI, 83.]
Author: Clemens III

CLEMENS episcopus, servus servorum Dei, dilectis filiis nobili viro GER . . . comiti et universo populo Ragusino, salutem et apostolicam benedictionem.

Cum venerabilis frater noster Ber. Ragusinus archiepiscopus ad sedem apostolicam accessisset, ipsum suae probitatis, honestatis et litteraturae intuitu benigne recepimus, eique pallium scilicet pontificalis officii plenitudinem clementer curavimus impertiri. Ipsum igitur, quem suae discretionis et probitatis consideratione sincera charitate diligimus, ad vos eum cum gratia sedis apostolicae remittentes universitatem vestram monemus et per apostolica scripta mandamus atque praecipimus, quatenus eum benigne curetis et devote recipere, et ei obedientiam et reverentiam debitam exhibentes ipsius salubria monita et mandata reverenter et sine refractione servetis, et in his quae ad Deum sunt, ei tanquam patri et animarum vestrarum pastori cum omni mansuetudine ac devotione assistere studeatis, et favorem vestrum fidenter impertiri, ut ipse in suscepto ministerio vobis et commissae sibi Ecclesiae utiliter proficere valeat, et vos de obedientiae et fidelitatis observantia praemium a Domino possitis indeficienter exspectare. Datum Laterani, VII Kal. Decembris, pontificatus nostri anno secundo.
CXXXVI.  Abbati et conventui Cisterciensi asserit ecclesiam Schardeburgensem, a Richardo Anglorum rege donatam.   (Laterani, Febr. 9.) [HENRIQUEZ,  Regula,  p. 232.]
Author: Clemens III

CLEMENS episcopus, servus servorum Dei, dilectis filiis abbati et conventui Cistercii, salutem et apostolicam benedictionem.

Justis petentium desideriis dignum est nos faciliter praebere consensum, et vota quae a rationis tramite non discordant, effectu prosequente complere. Eapropter, dilecti in Domino filii, vestris justis postulationibus grato concurrentes assensu, ecclesiam de Schardeburg, cum omnibus pertinentiis et libertatibus suis sicut scripta authentica Richardi illustris Anglorum regis exinde facta testantur, qui vobis eamdem ecclesiam pia largitione in perpetuam eleemosynam concessit, ad procurationem abbatum capituli generalis. devotioni vestrae auctoritate apostolica confirmamus et praesentis scripti patrocinio communimus: statuentes, ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, V Idus Februarii, pontificatus nostri anno tertio.
CXXXVII.  Ecclesiae Eboracensis suffraganeis et universis abbatibus, prioribus et populo ac clero per provinciam constitutis, Guafridum, fratrem Ricardi, Anglorum regis, nuntiat archiepiscopum Eboracensem a sese agnitum esse.   (Laterani, Mart 7.) [Radulf. de Diceto  Imag. Hist,  ap. TWYSDEN  H. A. Script.,  I, 653.]
Author: Clemens III

CLEMENS episcopus servus servorum Dei, venerabilibus fratribus suffraganeis Eboracensis Ecclesiae, et dilectis filiis universis abbatibus, prioribus, et populo, et clero per Eboracensem provinciam constitutis, salutem et apostolicam benedictionem.

Per litteras charissimi in Christo filii nostri R. illustris Anglorum regis, et venerabilis fratris nostri H. Dunelmensis episcopi, et dilectorum filiorum Eboracensis capituli, et multorum religiosorum conventuum ipsius dioecesis, intellecto, quod idem capitulum Eboracensis Ecclesiae dilectum filium Gaufridum, fratrem praedicti regis, voto unanimi et pari consensu in patrem et archiepiscopum elegerunt, et quod dilectus filius noster J. tituli Sancti Martini presbyter cardinalis, apostolicae sedis legatus, sicut ex ipsius litteris plenius intelleximus, electionem ipsam auctoritate legationis, qua in Anglia fungebatur, confirmaverit; considerantes etiam quod Eboracensis Ecclesia, quae pastoris consilio diutius destituta, in multis ex defectu praelati dispendium passa fuerit, per ejus sollicitudinem et potentiam ad statum poterit reparari meliorem, electionem ipsam, sicut concorditer facta est, et ab eodem legato nostro confirmata, praesertim cum piae memoriae Alexander papa praedecessor noster circa personam ejus dispensaverit, ratam habemus, et de fratrum nostrorum consilio auctoritate sedis apostolicae confirmamus. Monemus igitur universitatem vestram, et per apostolica scripta mandamus, quatenus ipsi ceu praelato vestro reverentiam et honorem quem praedecessoribus suis exhibuistis, sine refragatione impendere studeatis, ut propterea valeatis apud Deum et homines merito commendabiles apparere. Datum Laterani, Nonas Martii, pontificatus nostri anno tertio.
CXXXVIII.  Miloni archiepiscopo Mediolanensi et ejus suffraganeis significat, se [Theobaldo] episcopo Placentino mandasse, ut in consules Placentinos, nisi ab injuriis in ecclesias recessissent, graviter incederet.   (Laterani, Mart. 29.) [CAMPI,  Hist. di. Piac.,  II, 371.]
Author: Clemens III

CLEMENS episcopus, servus servorum Dei, venerabilibus fratribus Mediolanensi archiepiscopo, et suffraganeis ejus, salutem et apostolicam benedictionem.

Gravis et detestandae praesumptionis audacia nuper ad aures apostolatus pervenit, quod Placentinae civitatis consules in ecclesias ausu temerario insurgentes, non solum earum januas confregerunt, sed exinde clavibus asportatis eas reddere noluerunt, donec a quibusdam cautione recepta, quod nullas de ipsarum facultatibus, nisi quantum ad victum solummodo pertineret, distraherent, fuit eis firmiter repromissum. His etiam temeritatibus non contenti, praestito juramento firmarunt, quod usque ad Kalendas Junii, nisi de consilio ipsius civitatis ad campanae pulsationem remanserit, sexcentas libras auferre ipsis ecclesiis conabuntur. Unde quia licet ipsius civitatis populum, sicut qui ad nos specialiter pertinet, sincere in Domino diligamus, sustinere tamen nolumus, nec debemus, ut super his eorum praesumptio remaneret impunita; ne, si forte in eos rigor ecclesiasticus tepidus exstiterit, vel remissus, aliis praebeatur materia delinquendi, venerabili fratri nostro. . . . Placentino episcopo dedimus in mandatis ut, nisi praedicti consules, juxta quod eis dedimus in mandatis, a tam nefario proposito quantocius duxerint desistendum, in ipsos consules ecclesiasticam censuram, et in totam civitatem exceptis poenitentiis, et baptismate parvulorum, sententiam proferat interdicti. Quocirca fraternitati vestrae per apostolica scripta mandamus, quatenus sententiam, quam praedictus episcopus in ipsos propter hoc promulgaverit, ratam habeatis et firmam, et faciatis, quantum in vobis fuerit, inviolabiliter observari, vestris parochianis districtius prohibentes, ne cum ipsis Placentinis contractum aliquem, sive mercimonium contrahere aliqua ratione praesumant. Datum Laterani, V Kal. Aprilis, pontificatus nostri anno tertio.
CXXXIX.  Privilegium pro ecclesia Thenensi.--Collata ab Alberto archidiacono ipsi confirmat.   (Laterani, Mart. 30.) [MARTEN  Ampl. Collect.,  I, 992.]
Author: Clemens III

CLEMENS episcopus, servus servorum Dei, dilectis filiis praeposito et canonicis Thenensis ecclesiae, salutem et apostolicam benedictionem.

Etsi de omnium tranquillitate ex debito commissi nobis officii esse solliciti non immerito debeamus, major tamen cura de ecclesiarum libertate manutenenda nos de ratione sollicitat, ut per nostrae dispositionis providentiam temporaliter et spiritualiter recipiant incrementum, et quae bene in eis ordinata sunt et disposita, ne ipsis valeant deperire, apostolicae confirmationis munimine roborentur. Eapropter, dilecti in Domino filii, vestris postulationibus annuentes, canonicam ordinationem et dispositionem ipsius ecclesiae, et rationabiles constitutiones ratas habemus, et quaecunque vobis et ecclesiae vestrae a dilecto filio Alberto Leodiensi archidiacono filio nobilis viri ducis Lovaniensis collata sunt, sicut ipsa juste et sine controversia possidetis, vobis et per vos ecclesiae vestrae auctoritate apostolica confirmamus, et praesentis scripti patrocinio communimus, statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Datum Laterani, III Kal. Aprilis, pontificatus nostri anno tertio.
CXLIII.  Willelmo episcopo Eliensi, rogatu Ricardi Anglorum regis, legationis officium committit.   (Laterani, Jun. 5.) [  Radulf. de Diceto, Imag. Hist.,  ap. TWYSDEN H. A.  Script.,  I, 656.]
Author: Clemens III

CLEMENS papa, WILLELMO episcopo, salutem.

Juxta commendabile desiderium et salubrem postulationem charissimi in Domino filii nostri Richardi, illustris regis Anglorum, fraternitati tuae legationis officium in tota Anglia, Wallia, tam per Cantuariensem quam Eboracensem archiepiscopatum, et in illis partibus Hyberniae, in quibus nobilis vir Joannes, comes Moritoniensis, frater ipsius regis, jurisdictionem habet et dominium, auctoritate duximus apostolica committendum. Datum Laterani, Nonas Junii, pontificatus nostri anno tertio.
CXLIV.  Fratrum Carthusiensium protectionem suscipit, possessionesque et privilegia confirmat.   (Laterani, Jun. 6.) [  Privil. Ord. Carth.,  fol. 3.]
Author: Clemens III

CLEMENS episcopus, servus servorum Dei, dilectis filiis priori et fratribus Carthusiensibus, salutem et apostolicam benedictionem.

Inter virtutem aromata et sanctorum fragrantiam, studiorum opinionis vestrae balsamus suo nobis odore discernitur, quae cum se asperioribus institutis a mundana separet vanitate, et praeclara resplendeat gloria meritorum, nobis est amplius honoranda. Providendum quoque diligentius est et cavendum, ne quietem sanctam improbitas alicujus valeat conturbare. Eapropter, dilecti in Domino filii, vestra humili supplicatione inducti, domum vestram cum omnibus pertinentiis suis, et omnibus bonis quae impraesentiarum rationabiliter possidetis, aut in futurum pia vobis fuerint donatione concessa, aut aliquibus justis modis poteritis adipisci, sub beati Petri et nostra protectione suscipimus et praesentis scripti patrocinio communimus: statuentes ut omnia vobis firma et illibata permaneant, nec alicui liceat vos super his indebite molestare. Novas etiam et indebitas exactiones a quibuslibet tam clericis quam laicis a vobis exigi auctoritate apostolica districtius inhibemus. Ad haec praesentibus vobis litteris indulgemus ut quicunque clerici sive laici ad ordinis vestri propositum duxerint accedendum, liberum sit vobis eos recipere de licentia nostra, et receptos postquam professionem penes vos fecerint, retinere; salvis tamen privilegiis super hoc a sede apostolica impetratis. Si vero privilegiatorum aliquis per annum postquam fratribus domus innotuerit de qua egressus est, apud vos non requisitus moram fecerit, postea non licet ei ordinem vestrum deserere, vel ab ipso per violentiam revocari. Consecrationes quoque ecclesiarum, ordinationes clericorum, si vel proprii episcopi non habueritis copiam, vel requisitus praestare noluerit, prout debet, licitum sit vobis a quocunque postulare episcopo, qui rogatus ad ecclesias vestras accedens, sacra vobis necessaria, nostra fretus auctoritate, impendat. Eos etiam qui de ordine vestro vel ex subventione terrae orientalis, vel ex aliis causis quibuslibet occasiones evagandi assumunt, si commoniti non duxerint a proposito desistendum, liceat tibi, dilecte fili prior, per excommunicationis sententiam coercere. Nulli ergo omnino hominum liceat hanc paginam nostrae concessionis et constitutionis infringere, vel ei ausu temerario contraire. Si quis autem hoc attentare praesumpserit, indignationem Dei omnipotentis et beatorum Petri et Pauli apostolorum ejus, se noverit incursurum. Datum Laterani, VIII Idus Junii, pontificatus nostri anno tertio.